ባገራችን እየታየ ያለውን መጠነ ሰፊ የጎሳ ግጭት በሚመለከት ብዙ ሰው «የለውጥ ሂደት» እየተባለ የሚቀርበው ነገር ያልጣማቸው ሰዎች እያቀነባበሩት ብቻ የሚከሰት አድርጎ ይቆጥረዋል። ይህ እጅግ ስህተትና አገራችን ያጋጠማትን ችግር ካለመገንዘብ የሚመጣ አላዋቂነት ነው። በሁሉም የአገራች አካባቢዎች እየተፈጠረ ያለው የጎሳ ግጭት ማንም አራጋቢ ሳያስፈልገው አገዛዙ በተዋቀረበት ሞተር እየተነዳ በራሱ ጊዜ የሚፈነዳና ባሕሪያዊ ነው። ይህ ማለት ግን ስርዓቱን የዘረጉት ነውረኞች እጅ እግራቸውን አጥፈው ይቀመጣሉ ማለት አይደለም። ሆኖሞ ግን ሕገ መንግሥት ተብዮው የፈጠረው የአፓርታይድ ስርዓት የጎሳ ግጭት ማንም ሳይነካው በራሱ የሚከሰት ባህሪያዊ ነው። ሕገ መንግሥት ተብዮው የአፓርታይድ ደንብ የጎሳ ግጭት መፈጠሪያ ማኅጸን ነው። ስለዚህ ዛሬ ፍሬው በመለቀም ላይ የሚገኘው ዘረኝነት ወይንም ጎሰኛነት የወለደው የርስ በርስ ግጭት ሕገ መንግሥት ተብዮው እየተተገበረ እንጂ እየተጣሰ አይደለም።
